Дан сиңа, совет солдаты!

	Минем әтиемнең  бабасы- Абдуллин Хөрмәт Сибагат улы хәзерге Әтнә районы Яңа Өҗем авылында туган. Әтисе бик иртә үлү сәбәпле ул гаиләдә бердәнбер ир кеше булып кала һәм үзеннән кече ике сеңлесе, гәрип апасы, әнисе аның тәрбиясендә була. Шуңа күрә ул мәктәптә укуын дәвам итә алмый, колхозда иң авыр эшләрдә эшләргә мәҗбүр була. 	 Күп тә үтми аның бик тырыш, эшчән һәм намуслы булуын искә алып, аны ферма мөдире итеп куялар. 1937 елда аның авыл хуҗалыгында ирешкән зур уңышлары һәм тырыш хезмәтләре өчен  Мәскәүгә  Бөтен союз халык казанышлары күргәзмәсенә делегат итеп җибәрәләр. Аның тырышлыгы бушка китми. 1939 елда аны колхоз рәисе итеп сайлыйлар.Ул җитәкләгән колхоз районда гел беренчеләрдән санала. Авыл халкы ,колхозчылар аны хөрмәт итәләр,ә район һәм өлкә җитәкчеләре аның хезмәтен югары бәялиләр. Әммә авыл халкының тыныч тормышын 1941 елның 22 июендә  башланган дәһшәтле сугыш тамырдан үзгәртә. Бөтен ил буенча “Туган ил куркыныч астында”, “Бөтенесе фронт өчен”- дигән өндәүләр берәүне дә битараф калдырмый. Минем бабам да үзенең броне булуына да карамастан сугышның беренче көннәрендә үк үзен фронтка алуларын сорап военкоматка китә. Әммә аның үтенечен кире кагалар, чөнки тылда да фронтны, сугышчыларны икмәк һәм авыл хуҗалыгы продуктлары белән тәэмин итеп тору өчен зур тырышлык һәм хезмәт көче сорала. 1941 елның 28 нче августында бик күп тапкырлар военкомат юлын таптаганнан соң аны бәйләнеш тоту өчен билгеләнгән аерым батальонның курсанты итеп фронтка алалар. 
	---	
Матбугат.ру

	№ --- | 08.05.2018	


